Et tysk ægtepar blev tirsdag overrasket af venner og naboer i deres sommerhus i Tranum.

I marts afholdt det tyske ægtepar deres diamantbryllup i hjembyen Hamburg, men tirsdag stod bryllup nummer to så for døren. Parrets datter havde inviteret sine forældres danske venner og naboer til diamantbryllup i forældrenes sommerhus, fordi de ikke var med ved brylluppet i Tyskland. Ægteparret vidste dog ikke besked, og de mange mennesker stimlede sammen bag sommerhuset, inden de i fælles flok vandrede over mod terrassen, hvor ægteparret sad og slappede af. - Det kom som en kæmpe overraskelse for os. Vi havde på ingen måde regnet med, at vi nu skulle have gæster igen, fortæller 86-årige Ulrich Engler. Ulrich og Regina Engler kom første gang til Danmark i 1966. Flere af deres venner i sommerhusområdet ved Tranum har de kendt i 44 år, og det bliver ved. - Vi er glade for området heroppe, og vores venner er meget hjertelige, fortæller ægteparret.